English: I'd like to welcome the Minister's statement and to reiterate my party's support for the transformation fund. It is a bit like taking one tugboat to try and turn around the Titanic, but the Minister has acknowledged that, and it is all about identifying good practice. I was also encouraged to hear the Minister say at the end of his statement that we still have much to do, because I think we all know that, but there is potential here in some of the projects that I'm personally aware of that have been put forward by some of the regional partnership boards in my own region - some of them quite simple ideas, but ideas that needed resource to put them into practice and that could make a tremendous difference. The Minister is right, of course, when he says that it is a challenge to service providers, especially in difficult times, to look beyond immediate and pressing need, and the transformation fund, I do accept, has given them an opportunity to do this and to look at working together in a new way. I'd like to ask the Minister some specific questions. The first one is about how much of the £100 million has actually been committed up to now. The Minister mentions £41.2 million in his statement to us today. It's my understanding, in the papers that have gone to - very grateful to the Welsh Government for providing papers - the health committee, that a figure of £65 million has been mentioned. Now, it may be that those are projects that refer to - . That may refer to projects that the Minister is expecting to sign off - as he's already mentioned - later this week, but it would be useful to have some clarification there. I have to say that, if it is the £65 million, I'm very pleased to hear that, because I think the Minister would be right to believe that the faster we get the money out of the door, the faster we get the projects in action, the faster we can learn from them. But I would welcome that clarification. Now, it's clear from the Minister's responses to Darren Millar that we haven't yet had bids from all the regional partnership boards. Again, the health committee papers refer specifically to nothing yet being agreed for Powys. Now, obviously, as one of Powys's representatives in the Assembly, this is something of a concern for me. So, I wonder if the Minister can tell us a little bit more this afternoon about what steps he and his officials are taking to make sure that there are bids in from boards all over Wales. I completely understand the points that he's made to Darren Millar that this is not some sort of tick-box exercise, that it doesn't mean to say, 'We spend this much money here and this much money there and this much money there.' That wasn't the intention of this fund, and we all supported that, but I would personally be very disappointed if we reached a point when there wasn't at least one potential project everywhere in Wales. And I would associate myself with what the Minister has said: I'm sure that those working hard to deliver our services and working in the regional partnership boards do want to really use this money to the best effect, but it would be a great pity if there was any community in Wales that didn't have some potential benefit. If I can refer, then, to the regional partnership boards as, obviously, they're going to continue to be crucial in rolling this work out, can I ask the Minister to tell us a little bit more about how he and his officials monitor the performance of the regional partnership boards? I've had particular concerns raised with me about accountability because, obviously, you have people from all these different bodies coming together. How are they accountable back into the communities that they represent? So, I'd be interested to hear a little bit more from the Minister today about the guidance that's provided to boards in terms of how they relate to their local communities. If I can refer, then, again, to the whole area of scaling up the projects, the Minister has referred in his statement and has said a little bit more in response to Darren Millar about the rapid review. I was pleased to hear that that was independent and I look forward to the Minister writing to us with some more details about what that found, but, at the same time, the Minister's statement talks about developing a set of national indicators. So, could the Minister tell us today a little bit about what were the criteria used by the rapid review? If we haven't yet got the national indicators - and I very much welcome the fact that partners are being involved in this process - on what basis was the rapid review making its judgments about what has been achieved so far? The £100 million is very welcome, as I've said, but it's a very small sum compared with the £7.5 billion total health and care budget. I hope the Minister would acknowledge that we have historically in Wales suffered a little bit from 'projectitis' - that we have good ideas that are tested, that they prove to work, and then get lost when the grant funding ends. Now, I know it's not the Minister's intention that this should happen with regard to projects funded by the transformation fund, but can the Minister tell us a bit more about how he intends to ensure that this 'projectitis' - the good project that disappears when the money is gone - is not going to be the fate of some of the very positive work that can be funded by the transformation fund? And can he outline for us today the process he will use to ensure that the successful projects this time are actually scaled up and that we don't find ourselves again in five years' time saying, 'We know that worked very well, but, for whatever reason, we didn't make that work across Wales'? We are, of course, a country of very varied communities. Things won't always work from one place to another, but the whole purpose, as I understand it, of the transformation fund is to provide good practice that can be scaled up, and I think it's crucial that this Chamber understands how the Minister is going to make that happen.
Welsh: Hoffwn groesawu datganiad y Gweinidog ac ailddatgan cefnogaeth fy mhlaid i'r gronfa trawsnewid. Mae ychydig fel defnyddio un tynfad i geisio troi'r Titanic, ond mae'r Gweinidog wedi cydnabod hynny, ac mae i gyd yn ymwneud â nodi arfer da. Roedd hi hefyd yn galonogol clywed y Gweinidog yn dweud ar ddiwedd ei ddatganiad bod gennym ni lawer i'w wneud o hyd, oherwydd rwy'n credu ein bod ni i gyd yn gwybod hynny, ond mae potensial yma yn rhai o'r prosiectau yr wyf yn bersonol yn ymwybodol ohonyn nhw a gafodd eu cyflwyno gan rai o fyrddau partneriaeth rhanbarthol yn fy rhanbarth i - rhai ohonyn nhw'n syniadau eithaf syml, ond yn syniadau a oedd angen adnoddau i'w rhoi ar waith a rhai a allai wneud gwahaniaeth aruthrol. Mae'r Gweinidog yn gywir, wrth gwrs, pan ddywed ei bod hi'n her i ddarparwyr gwasanaethau, yn enwedig mewn cyfnod anodd, edrych y tu hwnt i angen dybryd ac uniongyrchol, ac mae'r gronfa trawsnewid, rwy'n derbyn, wedi rhoi cyfle iddyn nhw wneud hyn ac i edrych ar weithio gyda'i gilydd mewn ffordd newydd. Fe hoffwn i ofyn rhai cwestiynau penodol i'r Gweinidog. Mae'r cyntaf yn ymwneud â faint o'r £100 miliwn mewn gwirionedd sydd wedi'i ymrwymo hyd yn hyn. Mae'r Gweinidog yn sôn am £41.2 miliwn yn ei ddatganiad i ni heddiw. Caf ar ddeall, yn y papurau sydd wedi eu hanfon at - rwy'n ddiolchgar iawn i Lywodraeth Cymru am ddarparu papurau - y pwyllgor iechyd, bod swm o £65 miliwn wedi ei grybwyll. Nawr, efallai mai prosiectau yw'r rheini sy'n cyfeirio at - . Efallai bod hynny'n cyfeirio at brosiectau y mae'r Gweinidog yn disgwyl eu cymeradwyo - fel y crybwyllodd eisoes - yn ddiweddarach yr wythnos hon, ond byddai'n ddefnyddiol cael rhywfaint o eglurhad ynghylch hynny. Mae'n rhaid imi ddweud, os mai £65 miliwn yw'r swm, yna rwy'n falch iawn o glywed hynny, gan fy mod i'n credu y byddai'r Gweinidog yn iawn i gredu po gyflymaf y cawn ni'r arian allan, y cyflymaf y bydd y prosiectau yn gweithredu, a'r cyflymaf y gallwn ni ddysgu oddi wrthyn nhw. Ond byddwn yn croesawu'r eglurhad hwnnw. Nawr, mae'n amlwg o ymatebion y Gweinidog i Darren Millar nad ydym ni hyd yn hyn wedi cael cynigion gan bob un o'r byrddau partneriaeth rhanbarthol. Unwaith eto, mae papurau'r pwyllgor iechyd yn cyfeirio'n benodol at y ffaith nad oes dim eto wedi cael ei gytuno ar gyfer Powys. Nawr, yn amlwg, gan fy mod yn un o gynrychiolwyr Powys yn y Cynulliad, mae hyn yn rhywbeth sy'n peri pryder i mi. Felly, tybed a all y Gweinidog ddweud ychydig bach yn fwy wrthym ni y prynhawn yma ynghylch pa gamau y mae ef a'i swyddogion yn eu cymryd i wneud yn siŵr bod ceisiadau yn cael eu cyflwyno gan fyrddau ledled Cymru. Rwy'n deall yn llwyr y pwyntiau y mae wedi eu gwneud i Darren Millar, nad yw hyn yn rhyw fath o ymarfer ticio blychau, nad yw'n bwriadu dweud, 'Rydym ni'n gwario'r swm hwn o arian yn y fan yma a'r swm hwn o arian yn y fan acw a'r swm hwn o arian yn y fan acw.' Nid dyma oedd bwriad y gronfa hon, ac roeddem ni i gyd yn cefnogi hynny, ond buaswn yn siomedig iawn yn bersonol petaem ni'n cyrraedd pwynt pan nad oedd o leiaf un prosiect posib ym mhob man yng Nghymru. Ac rwy'n ategu'r hyn a ddywedodd y Gweinidog: Rwy'n siŵr bod y rhai sy'n gweithio'n galed i gyflwyno ein gwasanaethau ac yn gweithio yn y byrddau partneriaeth rhanbarthol wirioneddol eisiau defnyddio'r arian hwn i sicrhau'r effaith orau, ond byddai'n drueni mawr pe bai unrhyw gymuned yng Nghymru heb gael rhywfaint o fudd posib. Os caf i gyfeirio, felly, at y byrddau partneriaeth rhanbarthol, gan eu bod, yn amlwg, yn mynd i barhau i fod yn hollbwysig wrth gyflwyno'r gwaith hwn, a gaf i ofyn i'r Gweinidog ddweud ychydig mwy wrthym ni ynghylch sut y mae ef a'i swyddogion yn monitro perfformiad byrddau partneriaeth rhanbarthol? Soniwyd wrthyf i am rai pryderon penodol ynghylch atebolrwydd oherwydd, yn amlwg, mae pobl o'r holl gyrff gwahanol hyn yn dod at ei gilydd. Sut maen nhw'n atebol i'r cymunedau y maen nhw'n eu cynrychioli? Felly, byddai gennyf ddiddordeb clywed ychydig yn fwy gan y Gweinidog heddiw am y canllawiau a ddarperir i'r byrddau o ran beth yw'r berthynas rhyngddyn nhw â'u cymunedau. Os caf i gyfeirio, felly, unwaith eto, at yr holl faes o uwchraddio'r prosiectau, y cyfeiriodd y Gweinidog ato yn ei ddatganiad gan ddweud ychydig yn fwy mewn ymateb i Darren Millar am yr adolygiad cyflym. Roeddwn yn falch o glywed bod hwnnw'n annibynnol ac edrychaf ymlaen at y Gweinidog yn ysgrifennu atom ni gyda mwy o fanylion am yr hyn y canfu'r adolygiad, ond, ar yr un pryd, mae datganiad y Gweinidog yn sôn am ddatblygu cyfres o ddangosyddion cenedlaethol. Felly, a all y Gweinidog ddweud wrthym ni heddiw ychydig ynghylch beth oedd y meini prawf a ddefnyddiwyd yn yr adolygiad cyflym? Os nad yw'r dangosyddion cenedlaethol gennym ni ar hyn o bryd - ac rwy'n croesawu'n fawr iawn y ffaith bod partneriaid yn cymryd rhan yn y broses hon - ar ba sail oedd yr adolygiad cyflym yn barnu ynghylch yr hyn a gyflawnwyd hyd yma? Mae'r £100 miliwn i'w groesawu'n fawr, fel y dywedais, ond mae'n swm bach iawn o'i gymharu â'r £7.5 biliwn sef cyfanswm y gyllideb iechyd a gofal. Rwy'n gobeithio bod y Gweinidog yn cydnabod ein bod yn hanesyddol yng Nghymru wedi dioddef ychydig o 'glwy'r prosiectau' - sef bod gennym ni syniadau da sy'n cael eu profi, yn cael cadarnhad eu bod yn gweithio, ac wedyn yn diflannu pan ddaw'r cyllid grant i ben. Nawr rwy'n gwybod nad yw'r Gweinidog yn bwriadu i hyn ddigwydd o ran prosiectau a ariennir gan y gronfa trawsnewid, ond a all y Gweinidog ddweud wrthym ni ychydig mwy ynghylch sut mae'n bwriadu sicrhau nad y 'clwy prosiectau' hwn - y prosiect da hwnnw sy'n diflannu pan fo'r arian wedi terfynnu - fydd tynged rhywfaint o'r gwaith cadarnhaol iawn y gellir ei ariannu gan y gronfa trawsnewid? Ac a all amlinellu inni heddiw y broses y bydd yn ei defnyddio i sicrhau bod y prosiectau llwyddiannus y tro hwn yn cael eu huwchraddio ac na fyddwn ni ymhen pum mlynedd unwaith eto'n dweud 'Rydym ni'n gwybod bod hynny wedi gweithio'n dda iawn, ond, am ba reswm bynnag, ni wnaethom ni wneud i'r gwaith hwnnw lwyddo ledled Cymru'? Rydym ni, wrth gwrs, yn wlad o gymunedau amrywiol iawn. Ni fydd pethau bob amser yn gweithio o un lle i'r llall, ond holl ddiben, fel y deallaf i, y gronfa trawsnewid yw darparu arfer da y gellir ei uwchraddio, ac rwy'n credu ei bod hi'n hollbwysig bod y Siambr hon yn deall sut mae'r Gweinidog yn mynd i wneud i hynny ddigwydd.